SKRIFTLIG FORESPØRGSEL E-2092/01

af Paul Rübig (PPE-DE) til Kommissionen

(13. juli 2001)

Om: Overensstemmelse med arkitekturdirektivet anerkendelse af uddannelse på en Fachhochschule

Liechtenstein har givet meddelelse om arkitekthøjskolen Fachhochschule Liechtenstein i Vaduz, jf. artikel 7 i Rådets direktiv om gensidig anerkendelse af eksamensbeviser, certifikater og andre kvalifikationsbeviser inden for arkitekturområdet (85/384/EØF(1)). Denne meddelelse blev anerkendt af EFTA-Tilsynsmyndigheden for Det Europæiske Økonomiske Samarbejdsområde i dennes offentliggørelse i De Europæiske Fællesskabers Tidende(2). Fra EU-side blev der fra fem medlemsstater givet udtryk for tvivl, og sagen blev henvist til videre drøftelse i EØS-forligsudvalget med henblik på at finde en løsning inden for seks måneder.

Der er endnu ikke truffet en afgørelse desangående.

Da størstedelen af de studerende ved den pågældende undervisningsinstitution kommer fra EU's medlemsstater, er det uantageligt, at der skal herske en sådan retsusikkerhed hvad angår uddannelsens overensstemmelse med arkitekturdirektivet, med alt hvad dette indebærer af problemer vedrørende adgang til erhvervene inden for projektering.

Hvilke fremskridt er der sket i forhandlingerne mellem medlemsstaterne og Kommissionen, og hvornår kan der forventes en officiel afgørelse om, at alle EØS-landene herunder også EU's medlemsstaters skal anerkende uddannelsen på den pågældende Fachhochschule?

(1) EFT L 223 af 21.8.1985, s. 15.

(2) EFT C 42 af 8.2.2001, s. 14.

Svar afgivet på Kommissionens vegne af Christopher Patten

(6. september 2001)

Sagen om eksamensbeviser fra Fachhochschule Liechtenstein blev drøftet på det 81. møde i det blandede EØS-udvalg den 15. december 2000 og igen på mødet den 25. januar 2001, hvor det blev fastslået, pro memoria, at Fællesskabet ikke ville anerkende dette eksamensbevis. Imidlertid mente EFTA-siden, at sagen ifølge aftalen henhørte under EFTA-tilsynsmyndighedens kompetence.

Følgelig noterede formanden på det 83. møde den 23. februar 2001, at EFTA-tilsynsmyndigheden havde offentliggjort en meddelelse i EF-tidende om, at det pågældende eksamensbevis skulle anerkendes af alle kontraherende parter. I meddelelsen blev der imidlertid ikke taget hensyn til, at Kommissionen allerede i december 2000 havde forbeholdt sig ret til ikke at anerkende eksamensbeviset, og at den i januar 2001 havde meddelt det blandede udvalg, at den gjorde brug af denne ret. Formanden gjorde kraftigt indsigelse imod meddelelsen, som gav læserne et vildledende billede af situationen.

Som tingene står nu, er eksamensbeviser på arkitekturområdet fra Fachhochschule Liechtenstein således ikke anerkendt i Fællesskabet. En af de læseplaner, som fører til den pågældende eksamen, opfylder ikke kravene i direktiv 85/384/EØF af 10. juni 1985 om gensidig anerkendelse af eksamensbeviser, certifikater og andre kvalifikationsbeviser inden for arkitekturområdet, herunder om foranstaltninger, som skal lette den faktiske udøvelse af retten til etablering og fri udveksling af tjenesteydelser.

Der er forhandlinger i gang mellem parterne om at finde en løsning. Det forventes, at Liechtenstein vil fremsætte et forslag efter sommerferien, som Kommissionen hurtigt vil drage omsorg for at få behandlet.